Březina (okres Rokycany)

Březina je obec s 311 obyvateľmi (2006) v Česku. Leží osem kilometrov severne od Rokycian a administratívne je začlenená do Okresu Rokycany. Katastrálne územie obce má 763 hektárov.

Geografia 
Obec sa nachádza v nadmorskej výške 483 m, na severozápade Račských lesov, na svahu, na ľavej strane Koreckého potoka. Východne sa dvíha kopec Hradiště (618 m), za ním Rumpál (638 m). Cez Březinu vedie štátna cesta č. 232 z Rokycian do Břas. Východne leží ruina hradu Březiny a na severovýchode obce zámok.

Dejiny 
Prvá písomná zmienka o obci pochádza z roku 1379. V roku 1387 nechal Heinrich z Elstrberku nad obcou postavť hrad, z ktorého urobil jedno zo svojich sídel. Hrad a panstvo často menili majiteľa. V roku 1398 ho vlastnil Jan Žid z Vetlé a roku 1402 Václav zo Švamberku. Po ňom nasleduje v roku 1410 Něpr Duc z Vařína a od 1439 jeho synovia Harant a Otík. V roku 1498 kúpil hrad a panstvo Zbyněk z Buchova, ale už o rok neskôr roku |1499 bol majiteľom Bohuslav zo Svinařov. Od 1661 bol hrad označovaný, ako pustý.

V roku 1673 získal Maximilián František Boryně z Lhoty Březinu i s okolitými obcami. V roku 1758 ich kúpil tajný radca a komorník Johann zo Šternberku (1713-1798), po ktorého smrti ich zdedil syn Joachim. Tento nechal medzi rokmi 1790 a 1808 postaviť pri obci zámok. Po jeho smrti v roku 1808 prevzal panstvo Joachimov brat Gašpar Mária. Ten dal spustnutý hrad zreštaurovať a prebudovať na altán v novo zakladanom zámockom parku.

V 30-tych rokoch 20.storočia sa počas svojich dovolenkových pobytov zdržiaval v zámku herec Vlasta Burian.Zámok až do roku 1939 patril Šternberkovcom.

V 80-tych rokoch bola v zámku zriadená lesnícka škola. V roku 1990 bol majetok v reštitúcii vrátený Šternberkovcom, odvtedy je majiteľom Zdenek Šternberk.

Známe osobnosti 
 Joachim gróf zo Šternberku (1755-1808), český prírodovedec a priekopník balónového lietania,
 Gašpar Mária gróf zo Šternberku (1761-1838), český prírodovedec, ktorý od roku 1810 až do svojej smrti žil v zámku Březina.

Referencie

Pozri aj 
 Zoznam obcí v Česku

Iné projekty

Externé odkazy 
 gov.cz

Obce okresu Rokycany